**БРОЕВИ**

Броеви се зборови со кои се означува количеството на предметите, било да е тоа точно избројано или само приближно определено.  
Броевите стојат до именките, па затоа понекогаш од нив ја преземаат членската морфема, но кај нив нема род и број (освен кај броевите еден и два).  
Разликуваме два вида бројност: [одредена](https://makedonskijazik.mk/2018/10/%D0%BE%D0%B4%D1%80%D0%B5%D0%B4%D0%B5%D0%BD%D0%B0-%D0%B1%D1%80%D0%BE%D1%98%D0%BD%D0%BE%D1%81%D1%82.html) и [приближна](https://makedonskijazik.mk/2018/10/%D0%BF%D1%80%D0%B8%D0%B1%D0%BB%D0%B8%D0%B6%D0%BD%D0%B0-%D0%B1%D1%80%D0%BE%D1%98%D0%BD%D0%BE%D1%81%D1%82.html).

##### А. Одредена бројност

1. Меѓу броевите што ја изразуваат одредената бројност со своите форми се издвојуваат еден и два по тоа што имаат форми за род.

еден (м.р) една (ж.р.) едно (ср.р)  
два (м.р.) две (ж.р.) две (ср.р.)

Бројот еден, освен бројното развил и друго значење, односно се јавува во улога на заменка.  
На пр.: Некој човек – еден човек.  
Со вакво значење тој образувал и множина.  
На пр.: Едни луѓе.

Прости зборови се броевите од еден до десет и бројот сто.

Броевите: нула, илјада, милион, милијарда, билион и сл. се прости зборови, и иако означуваат бројност (количество) тие се однесуваат како именки.

2. Од простите зборови по пат на придодавање и срастување се добиени сите други броеви – сложените броеви.

а) Десетиците – се добиени со просто прилепување на соодветната единица и бројот десет, но во некои случаи гласот д се изгубил:  
дваесет, триесет, четириесет, педесет, шеесет, седумдесет, осумдесет, деведесет.

б) Стотките се различни состави со изведенки од сто:  
двесте, триста, четиристотини, петстотини, шестотини, седумстотини, осумстотини, деветстотини.

в) Кон десетиците се придодаваат единечните броеви на два начина:  
– од 10 до 19 се сврзуваат со предлогот на:  
единаесет, дванаесет, тринаесет, четиринаесет, петнаесет, шеснаесет, седумнаесет, осумнаесет, деветнаесет.

– од 20 нагоре се сврзуваат со и:  
дваесет и еден, дваесет и два, педесет и четири, деведесет и девет;  
Вакво сврзување имаме и кај броевите од сто нагоре:  
сто и еден, двесте седумдесет и пет, осумстотини и два.

3. Зад броевите што завршуваат со еден, именката стои во еднина.  
На пр.: сто дваесет и една клупа; илјада и еден човек.

4. Ако именката пред која стои бројот се мисли како определена, тогаш членската морфема ја прима бројот.  
На пр.: Врати ми ги стоте денари.  
Членот директно се додава на бројот и имаме удвојување на т: петте, деветте, десетте; освен во: шесте.  
Стотките се членуваат различно: стоте, двестето (двестете), тристата, четиристотините, петстотините, шестотините, итн.

**Б. Одредена бројност за лица**

За означување број на лица од машки род се употребуваат специјални бројни форми изведени од простите броеви: двајца, тројца, четворица, петмина, шестмина, седуммина, осуммина, деветмина;  
Овие броеви се членуваат: двајцата, тројцата, четворицата, петтемина, шестемина, седумтемина, осумтемина, деветтемина.

**В. Приближна бројност**

1. Приближната бројност обично се искажува така што ќе се сврзат и ќе се изговорат со еден акцент два соседни броја.  
На пр.: три-четири, пет-шест.

а) Кај броевите поголеми од 10 во првиот дел оди најчесто само соодветната единица.  
На пр.: два-тринаесет, три-четириесет.  
Но, кај некои броеви е необично ваквото сврзување, па затоа се изговараат поединечно.  
На пр.: единаесет-дванаесет, четириесет-педесет.

2. Од броевите над десет и од бројот сто се образуваат форми за приближна бројност со наставката: -ина.  
На пр.: десетина, дваесетина, стотина.

\* Правопис во однос на бројот 6 и броевите изведени од него:  
6 – шест (членувано: шесте); 16 – шеснаесет (чл. шеснаесетте); 60 – шеесет (чл. шеесетте); 600 – шестотини (чл. шестотините); за лица 6 – шестмина (чл. шестемина).